b'\n_START_ARTICLE_\nDaphnis hypothous\n_START_SECTION_\nUtseende\n_START_PARAGRAPH_\nEn stor (vingespenn 86\xe2\x80\x93120 mm) og kraftig svermer, ganske lik oleandersvermeren men skiller seg fra denne ved at fargen er brunlig med lite eller intet innslag av gr\xc3\xb8nt. Hodet og den fremste del av brystet er gr\xc3\xa5, den bakerste delen av brystet svartbrun med en lysere, gr\xc3\xa5brun kileformet flekk. Bakkroppen er brun, de to fremste leddene gr\xc3\xb8nnaktig svarte, det fremste med hvit bakkant. Forvingen er m\xc3\xb8nstret som hos oleandersvermeren, men uten gr\xc3\xb8nnskj\xc3\xa6r i fargen, og har en lys flekk ved vingespissen som oleandersvermeren mangler. Bakvingen er m\xc3\xb8rkt sjokoladebrun med et b\xc3\xb8lgete, gulhvitt tverrb\xc3\xa5nd. Larven er gr\xc3\xb8nn med et gul (i den fremre delen) og r\xc3\xb8d (i den bakre delen) lengdestripe. Under denne stripen sitter det en rekke med avlange, bl\xc3\xa5 flekker. \xc2\xabHornet\xc2\xbb p\xc3\xa5 bakkroppen er r\xc3\xb8dbrunt.\n_START_SECTION_\nLevevis\n_START_PARAGRAPH_\nDen er en rask og utholdende flyger. Larven lever p\xc3\xa5 planter i maurefamilien (Rubiaceae).\n_START_SECTION_\nUtbredelse\n_START_PARAGRAPH_\nD. hypothous lever fra India og Sri Lanka i vest til Indonesia i \xc3\xb8st. Den kan vandre en del og det finnes en del funn fra langt nord for det normale utbredelsesomr\xc3\xa5det. Det ble en gang funnet et eksemplar i Skottland, men dette hadde trolig klekt fra en puppe som var kommet inn med varer fra India.'